RETTEN FOR EU-PERSONALESAGERS KENDELSE

(Anden Afdeling)

28. april 2015

Maria Luisa Garcia Minguez

mod

Europa-Kommissionen

»Personalesag — intern udvælgelsesprøve — meddelelse om udvælgelsesprøve — adgangsbetingelser — midlertidigt ansatte i Kommissionen — ansatte i et forvaltningsorgan — ikke adgang til deltagelse — vedtægtens artikel 27 — vedtægtens artikel 29, stk. 1, litra b) — ligebehandlingsprincippet og princippet om forbud mod forskelsbehandling — åbenbart, at sagen er retligt ugrundet«

Angående

:

Søgsmål anlagt i medfør af artikel 270 TEUF, der finder anvendelse på Euratomtraktaten i henhold til denne traktats artikel 106A, hvorunder Maria Luisa Garcia Minguez har nedlagt påstand om annullation af afgørelsen om ikke at give hende adgang til den interne udvælgelsesprøve KOM/3/AD 9/13, som blev afholdt af Europa-Kommissionen.

Udfald

:

Europa-Kommissionen frifindes. Maria Luisa Garcia Minguez bærer sine egne omkostninger og betaler de af Kommissionen afholdte omkostninger.

Sammendrag

Vedtægtens artikel 29, stk. 1, litra b), tillader hver institution at afholde interne udvælgelsesprøver udelukkende for institutionens tjenestemænd og midlertidigt ansatte. Udtrykket »udvælgelsesprøve inden for institutionen« som omhandlet i denne bestemmelse vedrører alle, der gør tjeneste i den pågældende institution, uanset i hvilken egenskab. Midlertidigt ansatte, som er direkte ansat af forvaltningsorganer som omhandlet i artikel 18, stk. 1, i forordning nr. 58/2002 om vedtægterne for de forvaltningsorganer, der skal administrere opgaver i forbindelse med EF-programmer, kan ikke anses for at gøre tjeneste i Kommissionen, eftersom disse forvaltningsorganer, uanset den grad af kontrol, som udøves af Kommissionen såvel med sammensætningen af deres organer som med udførelsen af deres opgaver, råder over tjenestegrene, som ikke er sammenfaldende med Kommissionens tjenestegrene. (jf. præmis 33 og 34) Henvisning til: Retten i Første Instans: dom af 23. januar 2003, Angioli mod Kommissionen, T-53/00, EU:T:2003:12, præmis 50 Retten for EU-Personalesager: dom af 20. november 2012, Ghiba mod Kommissionen, F-10/11, EU:F:2012:158, præmis 43 og 44

En organisationsplan over et af Kommissionens generaldirektorater kan ikke kvalificere et forvaltningsorgan som omhandlet i artikel 18, stk. 1, i forordning nr. 58/2002 om vedtægterne for de forvaltningsorganer, der skal administrere opgaver i forbindelse med EF-programmer, som en tjenestegren i Kommissionen, idet et sådant dokument i det foreliggende tilfælde ikke har retsvirkninger og udelukkende har et strengt informativt formål. (jf. præmis 41) Henvisning til: Retten i Første Instans: dom af 18. februar 1993, Mc Avoy mod Parlamentet, T-45/91, EU:T:1993:11, præmis 45

Udøvelsen af den vide skønsbeføjelse, som vedtægten tillægger institutionerne på området for afholdelse af udvælgelsesprøver, skal være foreneligt med de præceptive bestemmelser i vedtægtens artikel 27, stk. 1, hvorefter formålet med enhver ansættelsesprocedure er, at institutionen sikres medarbejdere, der opfylder de højeste krav til kvalifikationer, indsats og integritet, og med nævnte vedtægts artikel 29. Det følger heraf, at institutionen, når den afholder en intern udvælgelsesprøve, er forpligtet til at overholde såvel vedtægtens artikel 27, stk. 1, som vedtægtens artikel 29. I denne forbindelse indskrænker en institution sig ved at begrænse adgangen til en intern udvælgelsesprøve udelukkende til tjenestemænd og midlertidigt ansatte, der er ansatte i institutionens tjenestegrene, til at anvende vedtægtens artikel 29, stk. 1, litra b). Desuden kan denne institution med rette udelukke ansøgninger fra ansatte i forvaltningsorganer fra nævnte udvælgelsesprøve, idet disse ansatte ikke tilhører de tjenestemænd og midlertidigt ansatte, der gør tjeneste i institutionen. Under disse omstændigheder vil den omstændighed at antage, at den nævnte institution tilsidesætter vedtægtens artikel 27 alene som følge af anvendelsen af artikel 29 i samme vedtægt, være ensbetydende med at nægte institutionen enhver mulighed for at afholde en intern udvælgelsesprøve, en mulighed, som vedtægten netop har forbeholdt den. (jf. præmis 45-47) Henvisning til: Retten i Første Instans: dom af 21. november 2000, Carrasco Benítez mod Kommissionen, T-214/99, EU:T:2000:272, præmis 53